Vilém Heckel

**Vilém Heckel** (* 21. máj 1918, Plzeň – † 31. máj 1970, Huascarán) bol český fotograf a horolezec. Venoval sa propagačnej a krajinárskej fotografii, najmä fotografovaniu hôr.

## Život a tvorba
Vilém Heckel sa narodil v Plzni. Jeho otec Adolf Heckel (18881942) bol žeriavnikom v plzenskej Škodovke. Medzi otcove koníčky patrili turistika a fotografovanie, pričom oboma zásadne ovplyvnil aj svojho syna. Vilém sa vyučil fotografom v portrétnom ateliéri Aloisa Chmelíka v Plzni v roku 1936. Pracoval najprv v menších fotografických ateliéroch a počiatky svojej kariéry spojil s reklamnou fotografiou. Od roku 1937 bol zamestnaný u pražskej firmy Indusfoto, čoskoro však svoj záujem obrátil smerom k divadelnej fotografii a následne k reportáži. Pôsobil v niekoľkých ateliéroch, než sa usadil ako priemyselný fotograf v Zbrojovke Brno a pri Československej obchodnej komore v Prahe, kde strávil pätnásť rokov. V roku 1949 bol prijatý do fotografickej sekcie Zväzu československých výtvarných umelcov.

Od roku 1953 sa venoval aj horolezectvu. V roku 1956 sa stal fotografom na voľnej nohe. Prvýkrát vystavoval v roku 1960 v Prahe súbor fotografií z expedície na Kaukaz, ktorej sa zúčastnil v roku 1958. V roku 1962 sa zúčastnil druhýkrát horolezeckej výpravy na Kaukaz a v roku 1965 bol členom prvej československej expedície do Hindúkuša v Afganistane. V roku 1967 sa zúčastnil horolezeckej výpravy do Pakistanu a v roku 1970 československej expedície do Peru, kde tragicky zahynul so všetkými ďalšími členmi výpravy pod lavínou, ktorá zavalila ich tábor pod horou Huascarán v dôsledku silného zemetrasenia (celkovo si vyžiadalo 65 až 70-tisíc obetí a 50-tisíc zranených).

## Osobný život
V roku 1942 sa oženil s Miladou Matoušovou, s ktorou mali dcéry Evu (* 1945) a Helenu (* 1956). Do roku 1956 žili v Prahe-Radotíne, neskôr v Černošiciach pri Prahe. Medzi jeho blízkych priateľov patrili spisovatelia Ota Pavel, Arnošt Lustig, Arnošt Černík; športovci Emil Zátopek, František Šťastný; scenárista a režisér František Pojdl; horolezci Radan Kuchař, Bohumil Svatoš, Jan Červinka.

Dcéra Helena Heckelová spravuje a zverejňuje jeho fotografický archív.

## Knižné publikácie
* *Naše hory*, text Josef Kunský, Orbis : Praha, 1956
** 2. vyd., text Josef Kunský a František Kožík, Orbis : Praha, 1972
** 3. vyd., Orbis, Praha, 1974
* *Cesty k vrcholům*, text Miroslav Jedlička a Otto Jelínek, Státní tělovýchovné nakladatelství : Praha, 1956
* *Gipfelsturmer*, Artia, Praha, 1956
* *Království slunce a ledu*, Naši horolezci na Kavkaze, text Josef Štyrsa, Sportovní a turistické nakladatelství : Praha, 1965
* *Climbing in the Caucausus*, predhovor vodca britskej horolezeckej výpravy na Mount Everst Lord John Hunt, Spring Books : Londýn, 1965
* *Sonnige Bergwelt*, text Ota Pavel, Artia : Praha, 1965
* *Nápoj reků*, fotoilustrácie knihy Josefa Štyrsu, Státní nakladatelství dětské literatury : Praha, 1963
* *Hory a lidé*, text Ota Pavel, Sportovní a turistické nakladatelství : Praha, 1964
** 2. vyd. Sportovní a turistické nakladatelství : Praha, 1967
* *Expedice Kavkaz*, text Arnošt Černík, Svět sovětů : Praha, 1965
* *Hindúkuš*, text Jaromír Wolf, Sportovní a turistické nakladatelství : Praha, 1967
* *Als Bergsteiger im Kausasus*, text Arnošt Černík, Svět sovětů : Praha, 1968
* *Krásy Československa*, text Adolf Hoffmeister, Orbis : Praha, 1968
** 2. vyd., Orbis : Praha, 1971
** 3. vyd., Orbis : Praha, 1972
** 4. vyd., Orbis : Praha, 1974
** 5. vyd., Orbis : Praha, 1976
* *Die Schönheit der Tschechoslowakei*, Orbis : Praha, 1968
* *Czechoslowakia*, anglicko-francúzsko-španielske vyd., Orbis : Praha, 1969
* *Schody pod Vesmír*, text Vlastimil Šmíd, Olympia : Praha, 1970
* *Na ostrově krevní msty*, fotografické ilustrácie knihy Arnošta Černíka, Svoboda : Praha, 1970

## Filmy
* *Kam nedoletí pták* (1965), réžia: Bedřich Roger, Krátký film Praha
* *K vrcholu Tirič Miru* (1968), réžia: Bedřich Roger, Krátký film Praha

## Posmrtne vydané tituly
* *Poslední hora*, súbor 27 farebných fotografií z Peru, text Gustav Vlk, ČTK Pressfoto : Praha, 1972
* *Cesta končí pod Huascaránem*, posledné fotografie Viléma Heckela, v knihe Jana Suchla, Olympia : Praha, 1972
* *Má vlast*, výber fotografií Emanuel Kupčík, text verše českých a slovenských básnikov, Orbis : Praha, 1973
** 2. vyd., Orbis : Praha, 1975
** 3. vyd., Orbis : Praha, 1977
* *Lidé, země, čas*, prierez dielom Viléma Heckela, výber fotografií a text Emanuel Kupčík, doslov Rudolf Skopec, Orbis : Praha, 1975
* *Mariánské Lázně*, text Evžen Veselý, ČTK Pressfoto : Praha, 1976
* *Hrady a zámky v Čechách*, text Jaromír Neumann, ČTK Pressfoto : Praha, 1981
* *Vilém Heckel*, výber fotografií z celoživotného diela zostavil a slovom sprevádzal Karel Dvořák, Panorama : Praha,1982
* *Horolezecká zastavení*, Vilém Heckel, Jaromír Wolf, Olympia : Praha, 1988
* *Vilém Heckel – Štíty / Peaks*, pri príležitosti rovnomennej výstavy, Czech Photo : Praha, 2006, ISBN 80-239-7058-5

## Výstavy
* 2006 *Štíty Viléma Heckela*, Galéria domu fotografie Josefa Sudka v Prahe.
*: V roku 1972, rok po smrti Viléma Heckela usporiadali v Liberci jeho priatelia a priaznivci výstavu na tému človek a hory, zloženú ako z prác samotného Heckela, tak ďalších renomovaných fotografov. Výstava sa stretla s nebývalým ohlasom, avšak jej ďalšie pokračovanie na neoficiálnej báze nemalo dlhé trvanie. V roku 2006 nadviazala na túto iniciatívu agentúra Czech Photo, ktorá z popudu Hlavného mesta Prahy a pod záštitou jej vtedajšieho primátora Pavla Béma obnovila súťaž Štíty Viléma Heckela. Súťaž sa zaradila do tzv. „veľkej trojky“ českých fotografických súťaží, k súťaži Frame a najznámejšej Czech Press Photo. Súťaž Štíty Viléma Heckela je rozdelená do troch kategórií – Človek a hory, Vidiecka a mestská krajina a Človek a životné prostredie. Cieľom súťaže je propagovať aktívny kontakt človeka s prírodou, jej spoznávanie a šetrné užívanie. Ako mimoriadne ocenenie je v súťaži udeľovaná Cena dcér Viléma Heckela, ktorá sa udeľuje fotografii, ktorá podľa Evy a Heleny Heckelových najviac zodpovedá duchu diela ich otca. Objavujú sa však aj kritické hlasy k úrovni súťaže, ktorá vykazuje klesajúcu umeleckú tendenciu a sklon ku komercializácii súťažných snímok. Radek Burda, známy fotograf a riaditeľ súťaže Photo Annual Awards a vydavateľ Photo Art Magazine k tomu uvádza: *„Ak sa moderná fotografia dávno vo svojej sume rozlúčila s prvoplánovo estetizujúcim zobrazením, česká porota sa v Štítoch vydala tou našou peknou českou cestou. Hlavne tie KRÁSNE HORY prosím!“* a sériu víťazných fotografií ročníka 2011 komentuje: *„Je sériou ‚kúzelne nádherných snapshotov‘ z hôr po celom svete. Fotiek, ktoré ničím neurazia, určite dojmú, a ktoré by iste v čase Viléma Heckela mali opodstatnenie, hoci aj Vilém Heckel dokázal napríklad vo svojej knihe ‚Schody pod vesmír‘ pojať už vtedy hory inak a podať skutočne strhujúce fotografické oznámenie O ZÁPASE človeka s horami“*. O konaní súťaže Štíty Viléma Heckela po roku 2011 nie sú v dostupných zdrojoch dohľadateľné zmienky. Agentúra Czech Photo má vo svojom súčasnom portfóliu kategórie Czech Press Photo a Czech Nature Photo.
* 2012 *Vilém Heckel neznámý*, Múzeum Českého raja v Turnove
* 2012 *Jistíš mě? Horolezectví v Českém ráji*, Múzeum Českého raja v Turnove
* 2014 *Škoda očima Viléma Heckela*, Škoda Múzeum, Mladá Boleslav, 29. 1. – 30. 6. 2014
* 2016 *Archiv Viléma Heckela*, Galéria Fotografic, Strieborná 2, Praha 1, 15. – 20. 11. 2016 – neznáme fotografie z archívu Viléma Heckela
* 2018 *Vilém Heckel 100*, Západočeské múzeum, Plzeň, Kopeckého sady 2, 4. 10. 2018 až 27. 1. 2019
* 2019 *Vilém Heckel 100+1*, Lašské múzeum v Kopřivnici, 2. 4. – 23. 6. 2019
* 2020 *Vilém Heckel – Kouzlo hor*, Dom Scheybalovcov, Jablonec nad Nisou, január – 14. 3. 2020

## Galéria

Súbor:Heckel_Advertising_1.jpg | Škoda 440 (Spartak), 1955 – 1959
Súbor:Heckel_Advertising_2.jpg | Jawa 250 typ 353, medzi 1954 a 1960
Súbor:Heckel_Advertising_3.jpg | Charlotte Sheffieldová, Miss USA 1957 na reklamnej fotografii Motokovu s vozidlom Škoda 450, 1957
Súbor:Heckel_Advertising_4.jpg | Charlotte Sheffieldová, Miss USA 1957 na reklamnej fotografii Motokovu s vozidlom Škoda 450, 1957


Súbor:Heckel_climbing_1.jpg | Příhrazy, Kobyla, asi 1959
Súbor:Heckel_climbing_2.jpg | Skalák, Lebka, asi 1959
Súbor:Heckel_climbing_3.jpg | Skalák, Maják – Gotická hrana, lezci Svatoš a Cerman, 7. jún 1959
Súbor:Heckel_climbing_4.jpg | Zimné sústredenie československého horolezeckého družstva, Vysoké Tatry, 1955


Súbor:Heckel_Hindu_Kush_1.jpg | Hindúkuš, pod vrcholom Kala Pandži, 28. august 1965
Súbor:Heckel_Hindu_Kush_2.jpg | Hindúkuš, 1965
Súbor:Heckel_Hindu_Kush_3.jpg | Hindúkuš, 1965, na obzore Kala Pandža a Kúhi James
Súbor:Heckel_Hindu_Kush_1965.jpg | Hindúkuš, prvá československá horolezecká expedicia, 1965


## Referencie

## Literatúra
* 
* 
* 
* 

## Iné projekty

## Externé odkazy
* 
* Vilém Heckel fotoarchiv na Facebooku
* Zoznam diel v Súbornom katalógu Národnej knižnice ČR, ktorých autorom alebo témou je Vilém Heckel
* Příběh Viléma Heckela (Radio Praha, 2008)
* Štíty Viléma Heckela (archív)

## Zdroj

Kategória:Osobnosti z Plzne
Kategória:Českí fotografi
Kategória:Českí horolezci